  Майя Бывальцева Удмуртиын улӥсь Быдӟым Атыкай ожысь 12 сюрслэсь трос ветеранъёс Россилэн азьмуртэзлэсь Вормон Нуналлы 75 ар тырмонэн ӟечкыланъёссэ басьтозы. Оже пыриськемъёслы но фронт мышкын ужамъёслы гожтэтъёсты 6-9 куартолэзе вуттозы. Со сярысь Россиысь почталэн элькунъя ёзэтэзлэн пресс-службаез ивортэ. Пусъем нуналъёсы ветеран дораз ӧз кемды ке, гожтэтэз толэзь ӵоже почтаын возёзы на. Со дыр ӵоже почтальон ветеранэн герӟаськыны тыршоз. Нош ӟечкыланэз басьтӥсь мукет интые улыны кошкем ке, Россиысь почта солэсь выль адрессэ тодоз но гожтэтэз отчы келялоз. Россиын сыӵе ӟечкыланъёсты оже пыриськем но фронт мышкын ужам 1 миллионлэсь трос адями басьтоз Ӟечкыланъёсты вуттыку эпидемиологи кышкыттэмлыкъя вань куронъёсты чаклалозы. Гожтэтъёсты лач-лач ворсам пакетъёсын нулло, озьы соосты мукет адямиос уз йӧтылэ. Почтальонъёслэсь тазалыксэс эскерозы, ваньзылы утиськон арбериос сётозы.  Тодэ вайытом, Быдӟым Атыкай ож вакытэ улэм ӵыжы-выжыосты тодэ вайыса, «Удмурт Кенеш» огазеяськон «Нокин ӧз вуны, номыр уз вуны» вотэс акцие пыриськыны ӵектэ.  Тегъёс: Мерлык Ижкар Удмуртия праздникъёс ВормонНунал ветеранъёс Россилэназьмуртэз  